Ir-Regolament tal-Kummissjoni (KE) Nru 2307/2003
tad-29 ta’ Diċembru 2003
li jemenda r-Regolament (KE) Nru 2550/2001 dwar iż-żoni eleġibbli għall-premium tal-mogħoż
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 2529/2001 tad-19 ta’ Diċembru 2001 dwar l-organizzazzjoni komuni tas-suq fil-laħam tan-nagħġa (muntun) u l-laħam tal-mogħża [1], u b’mod partikolari l-Artikolu 4(2) tiegħu,
Billi:
(1) Iż-żoni eleġibbli għall-primjum ta’ min jipproduċi l-laħam tal-mogħoż huma mniżżla fl-ANNESS I tar-Regolament tal-Kummissjoni (KE) Nru 2550/2001 tal-21 ta’ Diċembru 2001 li jfassal regoli dettaljati dwar l-applikazzjoni tar-Regolament tal-Kunsill (KE) Nru 2529/2001 dwar l-organizzazzjoni komuni fis-suq tal-laħam tan-nagħaġ u tal-mogħoż skond skemi ta’ premjum u li jemenda r-Regolament (KE) Nru 2419/2001 [2], kif emendat bir-Regolament (KE) Nru 623/2002 [3].
(2) Aktar osservazzjonijiet urew li l-lista ta’ żoni ġeografiċi għandha tiġi mibdula. Wara analiżi tas-sistema ta’ produzzjoni tal-mogħoż fid-dipartimenti barranin, l-awtoritajiet Franċiżi stabbilixxew li dawk id-dipartimenti jilħqu l-kriterji mfassla fl-Artikolu 4(2) tar-Regolament (KE) Nru 2529/2001.
(3) Dan l-aġġornament ma jippreġudikax eż post checks li għandhom x’jaqsmu mall-kondizzjonijiet għall-talba għall-għajnuna stabbiliti fl-Artikolu 4(2) tar-Regolament (KE) Nru 2529/2001.
(4) Il-miżuri provduti f’dan ir-Regolament huma bi qbil ma’ l-opinjoni tal-Kumitat tat-Tmexxija tan-Nagħaġ u l-Mogħoż,
ADOTTAT DAN IR-REGOLAMENT:
Artikolu 1
L-Anness I mar-Regolament (KE) Nru 2550/2001 jiġi mibdul bl-Anness ta’ hawn.
Artikolu 2
Dan ir-Regolament għandu jiġi fis-seħħ fit-tielet ġurnata wara li jiġi ppubblikat fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Diċembru 2003.